Φέτες ψαριού µε κάππαρη και ελιές στη λαδόκολλα
Στο άψε σβήσε ετοιμάζουμε τις αγαπημένες μας φέτες ψαριού και τις στολίζουμε με ελιές και τα πιο καλοκαιρινά υλικά όπως την κάππαρη και τη ντομάτα.
4 φέτες ή φιλέτα λευκόσαρκου ψαριού της αρεσκείας μας (π.χ. σφυρίδα ή πέρκα), πάχους περίπου 2 εκ., 1 κουτ. σούπας λεμόνι, 1/2 κουτ. γλυκού ξύσμα από ακέρωτο και κατά προτίμηση βιολογικό λεμόνι, 1 κουτ. σούπας κάππαρη, ξεπλυμένη και στραγγισμένη, 8 ελιές Καλαμών, χωρίς τα κουκούτσια, ψιλοκομμένες, 2 κουτ. σούπας φύλλα φρέσκου δυόσμου, ψιλοκομμένα, 1/2 κουτ. γλυκού ρίγανη ξερή, κοπανισμένη, 2 μέτριες ντομάτες, σε ροδέλες, 50 ml ελαιόλαδο, αλάτι, φρεσκοτριμμένο πιπέρι
Για να ετοιμάσουμε τις φέτες ψαριού με ελιές και κάππαρη στη λαδόκολλα, πρώτα προθερμαίνουμε τον φούρνο στους 200°C. Σε μια λεία επιφάνεια απλώνουμε 4 φύλλα λαδόκολλας (διαστάσεων περίπου 50 x 50 εκ.) και βάζουμε στο καθένα από μία φέτα ψάρι. Σκορπίζουμε ομοιόμορφα, μοιράζοντάς τα ισόποσα, το ξύσμα λεμονιού, το χυμό, την κάππαρη, τις ελιές, το δυόσμο και τη ρίγανη. Καλύπτουμε κάθε φέτα με 2 - 3 φέτες ντομάτας. Αλατοπιπερώνουμε, περιχύνουμε με το ελαιόλαδο και κλείνουμε τις λαδόκολλες σε πακέτο. Τις βάζουμε προσεκτικά σε ένα ρηχό ταψί και ψήνουμε για 15 - 17 λεπτά, μέχρι να γίνει το ψάρι.
Ελιά,Ντομάτα,Πέρκα,Light